als_Latn dik_Latn sag_Latn
Ministri i Drejtësisë, i propozuar si ministër teknik nga Partia Demokratike shkarkon dhe kallëzon në Prokurori tetë zyrtarë të lartë, për shkak të përfshirjes në fushatën elektorale për zgjedhjet e 25 qershorit.
Ministri Gazment Bardhi, shkarkoi sot nga detyra 8 zyrtarë të lartë të Zyrës së Regjistrimit të Pasurive të Paluajtshme, Sistemit të Burgjeve dhe Zyrës së Përmbarimit, si dhe ia referoi rastin e tyre Prokurorisë së Përgjithshme, për veprën penale të përfshirjes në kundërshtim me ligjin në fushatën zgjedhore të një subjekti zgjedhor.
Shkarkimi, erdhi pas verifikimeve dhe inspektimeve të kryera nga strukturat e Ministrisë së Drejtësisë dhe Drejtorisë së Përgjithshme të Burgjeve, si dhe informacioneve të marra, ku konstatohet përfshirja e këtyre zyrtarëve, në fushatën zgjedhore në kundërshtim me ligjin, si dhe neglizhencë e theksuar në kryerjen e detyrave.
Bardhi shkarkoi drejtorin e burgut të Fierit, Jetnor Krakulli; regjistruesin e Zyrës Vendore të Regjistrimit të Pasurive të Paluajtshme Durrës, Ani Dyrmishi; drejtorin e burgut të Lezhës Eduart Kurti; regjistruesin e Zyrës Vendore të Regjistrimit të Pasurive të Paluajtshme Sarandë, Adriana Shehu; drejtorin e burgut Rrogozhinë, Ahmet Bala; drejtorin e burgut Burrel, Fatjon Kurti; kryetarin e Zyrës së Përmbarimit Gjyqësor Durrës, Surin Hoxha dhe drejtorin e burgut nr.313, në kryeqytet, Fatjon Fana.
Ministri Bardhi, i ka referuar çështjen organeve të prokurorisë, si dhe ka vënë në dijeni Zyrën e Prokurorit të Përgjithshëm, për shkak se ekziston dyshimi i arsyeshëm i bazuar në prova, se zyrtarët e lartëpërmendur, kanë kryer veprën penale të parashikuara nga nenet 328/a dhe 248 të Kodit Penal.
Gjithashtu, ministri i Drejtësisë i ka kërkuar zyrtarisht Departamentit të Administratës Publike që të zbatojë Kushtetutën, Kodin Zgjedhor dhe ligjin për nëpunësin civil, dhe të pezullojë nga detyra, Sekretaren e Përgjithshme të Ministrisë së Drejtësisë znj. Juliana Hoxha, e cila ushtron funksionin në kundërshtim flagrant me ligjin, që nga data 29 Prill 2017, për shkak se është kandidate për deputete në Qarkun e Tiranës, me subjektin zgjedhor Partia Socialiste e Shqipërisë.
Për këtë arsye, Ministri i Drejtësisë z. Bardhi ka informuar zyrtarisht Kryeministrin dhe është në pritje të ndërhyrjes së tij për zbatimin e plotë të ligjit.
Ministria e Drejtësisë inkurajon çdo qytetar që të denoncojë, të gjitha rastet e përfshirjes në fushatë apo përdorimit të funksionit publik në favor të një subjekti zgjedhor, si dhe garanton qytetarët jo vetëm për ruajtjen e anonimatit, por edhe për ndjekjen me seriozitet maksimal të këtyre rasteve.
Ndërkohë ministri Bardhi siguron se është i vendosur në zbatimin e ligjit dhe do të veprojë me tolerancë zero për çdo angazhim politik në kundërshtim me ligjin të punonjësve së administratës shtetërore në varësi të Ministrisë së Drejtësisë. /a.y/noa.al
als_Latn als_Latn als_Latn als_Latn als_Latn als_Latn als_Latn als_Latn als_Latn